Rigspolitiet har fornyet kontrakter med CSC i 19 år uden udbud

Der er efter 19 år stadig ikke tilstrækkelig systemdokumentation for de it-opgaver, CSC varetager for Rigspolitiet, og derfor bliver Rigspolitiet ved med at forlænge kontrakten uden udbud.

Rigspolitiet kører på 19. år videre med CSC som it-leverandør, fordi der stadig ikke foreligger tilstrækkelig dokumentation af systemerne til at kunne sende opgaven i udbud. Derfor forlænger Rigspolitiet blot kontrakterne med CSC. Det skriver Computerworld.

Den mangelfulde dokumentation betyder, at det ikke er klart, præcis hvilke driftsopgaver det er, CSC løser for Rigspolitiet, og det gør det vanskeligt at formulere materiale til at sende opgaverne i udbud.

Således har Rigspolitiet ifølge Computerworld også forlænget kontrakten med CSC efter sagen om hacking mod CSC's mainframe og Rigspolitiets it-systemer.

Rigspolitiet var gået i gang med det forberedende arbejde for at sætte opgaverne i udbud, men efter to års arbejde måtte Rigspolitiets Koncern It opgive. Begrundelsen lød blandt andet, at det på grund af den mangelfulde dokumentation sammen med systemernes kompleksitet og aldrende teknologi ville betyde, at det ville koste mere at sætte et udbud i gang, end man kunne forvente af spare hos en anden leverandør.

Den nuværende kontrakt med CSC løber indtil 2019, og Rigspolitiet kan tidligst komme ud af den i maj 2017. CSC har stået for driften af Rigspolitiets systemer siden 1996, hvor CSC stadig var Datacentralen.